上王太守生辰詩
作者：韓駒
朝代：宋

paragraphs: 碧落仙家瓊樹枝，傳芳何處慶雲低。
人間鳳曆將移朔，天上瑤光欲轉西。
丹穴巢空騫瑞翼，渥漥波漲奮霜蹄。
堂堂風骨端如岳，凜凜神姿秀入奎。
紫殿文章驚獨步，黄金名字最先題。
袖將月窟三春桂，踏盡雲頭萬級梯。
北闕一麾新出守，南州五馬總驕嘶。
鈴齋玉麈清談笑，晏館金花貼鼓鼙。
詩焰迸騰昏日月，酒觴沉困吸虹蜺。
未能度嶺尋真去，直欲枯潭覓劍攜。
千里暫煩傾皂蓋，九重終看步沙堤。
吏情何以爲公頌，祇賦嵩高與壽齊。